Plaasaanvaller vasgetrek, gevonnis binne 2 wekeArgieffoto: SAPD ŉ 25-jarige man van Joubertina in die Oos-Kaap is tot tien jaar gevangenisstraf gevonnis nadat hy sowat twee weke gelede by ŉ huisroof op ŉ plaas naby dié dorp betrokke was. ŉ Bejaarde man is in dié voorval met ŉ snoekerstok aangerand. Sers. Majola Nkohli, woordvoerder van die polisie, sê Carools Tamboer is vasgetrek weens die verdoemende bewyse teen hom. Volgens Nkohli het hy ŉ volledige getuienis in die hof gelewer kort nadat hy skuldig gepleit het. Tamboer en ŉ medepligtige het op 25 Maart gedwonge toegang tot die plaashuis verkry waarna Tamboer die bejaarde man aangeval het. Die verdagtes het ŉ sak met ŉ paar waardevolle items gesteel wat die polisie nie onmiddellik kon identifiseer nie. Hy is tot tien jaar tronkstraf gevonnis vir huisroof en twee jaar vir diefstal. Die vonnisse is gelyklopend. Tamboer se medepligtige is nog nie vasgetrek nie. Kol. Simon Swarts, polisiebevelvoerder, sê dié vonnis is ŉ stap in die regte rigting om landbougemeenskappe te beveilig. “Die polisie wil al die speurders bedank wat dié saak in minder as twee weke afgehandel het. Dieselfde taakspan werk nou daaraan om die tweede verdagte ook vas te trek.”